# Konfirmaatiomessu B

Konfirmaatiossa seurakunnan jäsen tunnustautuu kirkon yhteiseen uskoon ja saa oikeuden käydä itsenäisesti ehtoollisella. Konfirmaatioon voi osallistua rippikoulun perusteella siihen oikeutettu. Konfirmaation toimittaa pappi tai lehtori (KJ 3:21).

Konfirmaatiomessu B pohjautuu viikkomessun kaavaan. Se valmistellaan yhdessä rippikoululaisten kanssa.

Aikuista konfirmoitaessa tätä kaavaa käytetään soveltaen.

Osanottajat tulevat kirkkoon ristikulkueena. Ensimmäisinä saapuvat ristinkantaja ja kynttilänkantajat, sitten konfirmoitavat, rippikoulun opettajat ja avustajat sekä eri palvelutehtävissä toimivat, viimeisenä liturgi.

I Johdanto

\*1. Alkuvirsi

Virren sijasta voi olla psalmi, kuorolaulu tai soitinmusiikkia.

Alkumusiikin aikana ristikulkue saapuu kuoriin.

2. Alkusiunaus

Siunaus ja vuorotervehdys voidaan laulaa tai lausua.

Siunaus

Sävelmäsarjat 1–3:





Vuorotervehdys

Sävelmäsarjat 1–3:





TAI

Siunaus

Sävelmäsarja 4:





Vuorotervehdys

Sävelmäsarja 4:





3. Johdantosanat

Pappi laatii johdantosanat itse tai käyttää seuraavaa:

**L** Rakkaat kristityt. Vietämme tänään konfirmaatiomessua yhdessä näiden nuorten kanssa. Kuulemme Jumalan sanaa, tunnustamme yhteisen uskomme, rukoilemme ja kiitämme Jumalaa. Meidät kutsutaan myös Herran pyhälle ehtoolliselle.

Hyvät nuoret. Alusta saakka Jumalan rakkaus on ollut läsnä elämässänne. Tänään kiitämme kasteesta, yhteisistä kasvun vuosista ja rippikouluajasta. Pyydämme siunausta tulevaan ja rukoilemme, että Jumala vahvistaisi teitä uskossa ja rohkaisisi elämään kristittyinä.

Kristus on maailman valo. Tämä valo voittaa synnin ja kuoleman pimeyden. Kristuksen armoon turvaten tunnustamme nyt yhdessä syntimme.

4. Yhteinen rippi

Synnintunnustus

Synnintunnustus voidaan lukea yhteen ääneen. Sen ajaksi voidaan polvistua. Synnintunnustus on mahdollista jaksottaa rukouslau­seella, -laululla tai hiljaisuudella. Synnintunnustukseen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

Vaihtoehtoisia synnintunnustuksia Jumalanpalvelusten kirjassa.

1. Taivaallinen Isä.

Sain kasteen sinun lapseksesi.

Sinä siirsit minut pimeydestä valoon,

kadotuksen alta taivaan perilliseksi.

En ole kuitenkaan elänyt niin kuin lapsellesi sopii.

En ole kuunnellut ääntäsi enkä totellut tahtoasi.

Jumala, armahda minua Poikasi Jeesuksen Kristuksen tähden.

Pese minut puhtaaksi ja anna kaikki syntini anteeksi.

2. Herra.

Sinä olet valo, mutta en ole katsonut sinua.

Sinä olet tie, mutta en ole seurannut sinua.

Sinä olet totuus, mutta en ole pysynyt sinussa.

Sinä olet elämä, mutta en ole tunnustanut sitä.

Sinä olet opastajani, mutta en ole totellut sinua.

Ja kuitenkin, Herra,

kun teen väärin ja turmelen elämääni,

olen onneton ja syytän sinua.

Herra, anna minulle anteeksi.

Tätä pyydän Jeesuksen Kristuksen,

Vapahtajani tähden.

Synninpäästö

Synninpäästön aamen voidaan laulaa tai lausua.

Vaihtoehtoisia synninpäästöjä Jumalanpalvelusten kirjassa.

1. Näin sanoo Herra:

»Älä pelkää.

Minä olen lunastanut sinut.

Minä olen sinut nimeltä kutsunut, sinä olet minun.

Vaikka vuoret järkkyisivät ja kukkulat horjuisivat,

minun rakkauteni sinuun ei järky

eikä minun rauhanliittoni horju.»

2. Jeesus sanoo:

»Ystäväni, ole rohkealla mielellä,

sinun syntisi annetaan anteeksi.»

[Hänen palvelijanaan julistan sinulle tämän synninpäästön

Isän ja (+) Pojan ja Pyhän Hengen nimeen.]

**S** Aamen.

5. Virsi

Virren sijasta voi olla muuta musiikkia tai hiljaista mietiskelyä.

6. Päivän rukous

Voidaan käyttää myös kirkkovuoden ajankohdan mukaista päivän rukousta.

Rukouskehotus, rukous ja seurakunnan aamen voidaan laulaa tai lausua. Rukouskehotusta voi seurata lyhyt hiljainen rukous. Rukouksen sävelmät Jumalanpalvelusten kirjassa.

Sävelmäsarjat 1–3:



Sävelmäsarja 4:



1. Rakas Jumala, taivaallinen Isä.

Sinä olet ottanut meidät kasteessa omiksesi ja perheesi jäseniksi.

Pidä meistä aina huolta ja ole kanssamme,

niin että rohkeasti tunnustaudumme seuraajiksesi.

Auta meitä rakastamaan sinua ja toisiamme.

Tätä rukoilemme Herramme Jeesuksen Kristuksen nimessä.

2. Jumala, Isämme,

kasteessa otsaamme ja rintaamme tehtiin ristinmerkki,

joka osoittaa, että me kuulumme sinulle.

Yhdessä tänään konfirmoitavien nuorten kanssa

me kiitämme sinua siitä.

Rohkaise meitä taistelussa pahan valtaa vastaan.

Tee meistä rauhasi välikappaleita.

Auta meitä kasvamaan uskossa

ja rakastamaan toisiamme tahtosi mukaan.

Kuule meitä Poikasi Jeesuksen Kristuksen,

meidän Herramme tähden.

1. Tule, Pyhä Henki.

Muuta pelko toivoksi,

epäusko ja epäluulo luottamukseksi,

heikkous voimaksi.

Tule sinnekin, missä pahuuden vallat vaikuttavat.

Tule, rauhan ja rakkauden Henki.

Tule ja siunaa konfirmaatiomme,

tee tästä ilon ja rakkauden juhla.

Sävelmäsarjat 1–3:



Sävelmäsarja 4:



II Sana

7. Raamatunluku ja saarna

Luetaan ensisijaisesti kirkkovuoden ajankohdan mukainen evankeliumi. Sen lisäksi voidaan lukea lukukappale Vanhasta tai Uudesta testamentista. Voidaan käyttää myös seuraavia raamatuntekstejä: 1. Tim. 6:11b–12, 2. Tim. 3:14–17, Matt. 4:18–20 tai Mark. 8:34–37.

Raamatunlukuun voidaan liittää vastaus (psalmi, virsi, laulu, soitinmusiikkia tai hiljaista mietiskelyä).

Saarna voi sisältää kehotussanat konfirmoitaville, vanhemmille ja kummeille.

III Konfirmaatio

Ennen konfirmaatiota voi olla virsi tai muuta musiikkia.

8. Uskontunnustus (Credo)

Konfirmoitavat siirtyvät alttarin ääreen.

**L** Rakkaat nuoret. Kasteenne yhteydessä vanhempanne ja kumminne lausuivat uskontunnustuksen. Se ilmaisee, mitä Jumala lahjoittaa meille ja mitä hän tekee hyväksemme. Tunnustamme nyt yhdessä seurakunnan kanssa kristillisen uskomme:

\*Uskontunnustus

**S** Minä uskon Jumalaan,

Isään, Kaikkivaltiaaseen,

taivaan ja maan Luojaan,

ja Jeesukseen Kristukseen,

Jumalan ainoaan Poikaan, meidän Herraamme,

joka sikisi Pyhästä Hengestä,

syntyi neitsyt Mariasta,

kärsi Pontius Pilatuksen aikana,

ristiinnaulittiin, kuoli ja haudattiin,

astui alas tuonelaan,

nousi kolmantena päivänä kuolleista,

astui ylös taivaisiin,

istuu Jumalan, Isän, Kaikkivaltiaan, oikealla puolella

ja on sieltä tuleva tuomitsemaan eläviä ja kuolleita,

ja Pyhään Henkeen,

pyhän yhteisen seurakunnan,

pyhäin yhteyden,

syntien anteeksiantamisen,

ruumiin ylösnousemisen

ja iankaikkisen elämän.

9. Kysymys tai kehotus

Kysymys

**L** Rakkaat nuoret. Teidät on kastettu tähän uskoon ja olette saaneet sen mukaista opetusta. Tahdotteko Jumalan armon avulla osoittaa tämän uskon elämässänne?

Vastaus:

Tahdon.

**L** Jumala vahvistakoon teitä lupauksessanne ja kiinnittäköön teidät Kristukseen.

Kehotus

**L** Rakkaat nuoret. Teidät on kastettu tähän uskoon ja olette saaneet sen mukaista opetusta. Jumala antakoon teille armon, että voisitte osoittaa tämän uskon elämässänne. Hän kiinnittäköön teidät Kristukseen.

10. Siunaaminen

Konfirmoitavat polvistuvat alttarin ääreen siunattaviksi kättenpäällepanemisella. Siunaamisessa voi olla mukana avustajia (esimerkiksi kummi).

Siunaamisen aikana voidaan laulaa virsi 236.

**L** Ottakaa vastaan siunaus.

**L** [NN (etunimi),]

Herramme Jeesuksen Kristuksen armo, Jumalan rakkaus ja Pyhän Hengen osallisuus

olkoon sinun kanssasi.

Saatuaan siunauksen konfirmoitu voi lausua aamenen ja tehdä ristinmerkin.

Konfirmoidut palaavat paikoilleen joko siunaamisen, kehotussanojen (kohta 11) tai virren (kohta 12) jälkeen.

11. Kehotussanat

Kehotussanat voidaan sisällyttää myös saarnaan, jolloin ne jäävät tästä pois.

Kehotussanat konfirmoiduille

**L** Rakkaat nuoret. Olette ottaneet vastaan kolmiyhteisen Jumalan siunauksen. Saatte luottaa siihen, että Jumala ei hylkää. Pyhä Henki on kasteessa alkanut teissä hyvän työn, ja hän rohkaisee teitä elämään Kristuksen seuraajina. Jumala on antanut seurakunnalleen pyhän sanansa, ehtoollisen ja rukouksen uskon vahvistukseksi. Tästä lähtien saatte osallistua itsenäisesti ehtoolliselle. Saatte myös oikeuden kummin tehtävään. Seurakunta rukoilee teidän puolestanne ja lähettää teidät kulkemaan elämän tietä.

Kehotussanat vanhemmille ja kummeille

**L** Hyvät vanhemmat, kummit ja muut seurakuntalaiset. Nämä nuoret tarvitsevat ihmisiä, jotka rukoilevat heidän puolestaan ja auttavat heitä kasvamaan kristittyinä. Olkaa te heidän tukenaan, niin että he vahvistuisivat uskossa ja kulkisivat ikuisen elämän tietä. Jumala teitä siinä auttakoon.

12. Virsi

Virren sijasta voi olla nuorten laulu tai konfirmaatiolaulu (ks. Lauluja kasuaalitoimituksiin).

13. Yhteinen esirukous

Yhteinen esirukous voidaan valmistella myös yhdessä rippikoululaisten kanssa. Rukous on mahdollista jaksottaa rukouslauseella, -laululla tai hiljaisuudella.

Yhteisiä esirukouksia ja esirukousaiheita Jumalanpalvelusten kirjassa. Paastonaikana tuhkakeskiviikosta lähtien voidaan käyttää litaniaa tai Trishagion-rukousta.

Rukouskehotus ja seurakunnan aamen voidaan laulaa tai lausua.

Sävelmäsarjat 1–3:



Sävelmäsarja 4:



Rakas Jumala, taivaallinen Isämme. Me kiitämme sinua siitä, että olet luvannut olla kanssamme kaikki päivät maailman loppuun asti.

Me rukoilemme näiden nuorten puolesta, jotka on tänään konfirmoitu. Auta heitä kasvamaan uskossa, juurtumaan sanaasi ja saamaan voimaa seurakuntayhteydestä. Tee heidät avoimiksi sinun rakkaudellesi ja auta heitä jakamaan sitä toisille. Rohkaise heitä myös vaikeuksien keskellä turvautumaan sinuun. Tue heitä, kun he tekevät ratkaisuja elämässään.

Siunaa ja varjele seurakuntaasi, sen työntekijöitä, luottamushenkilöitä ja kaikkia seurakuntalaisia, niin että sanoma sinun rakkaudestasi kuuluisi kauas.

Siunaa sisariamme ja veljiämme lähellä ja kaukana. Anna maailman johtajille viisautta, niin että kansat voisivat selvittää suhteensa sotimatta.

Siunaa ja varjele kaikkia, joita on kohdannut onnettomuus, suru tai sairaus, ja niitä, jotka ovat menettäneet toivonsa. Anna heille rohkeutta ja elämänhalua ja anna heidän tuntea, että sinä olet lähellä ja pidät heistä huolta.

Siunaa ja varjele kotejamme, äitejä ja isiä, siskoja ja veljiä, isovanhempia, kummeja ja muita rakkaita. Muista yksinäisiä ja luo ihmisten välille yhteyttä, ystävällisyyttä ja auttamisen tahtoa.

Kaikkivaltias Jumala. Kiitos siitä, että saamme jättää elämämme sinun käsiisi. Johdata meidät viimein ikuiseen valtakuntaasi.

Sävelmäsarjat 1–3:



Sävelmäsarja 4:



IV Ehtoollinen

14. Uhrivirsi eli offertorio (Offertorium)

Virren aikana kootaan kolehti ja katetaan ehtoollispöytä. Kolehdin kohde ilmoitetaan ennen virttä. Virren sijasta voi olla kuorolaulu tai soitinmusiikkia. Kolehti voidaan siunata.

15. Ehtoollisrukous (Eukaristinen rukous)

Vuorolaulu, prefaatio ja \*Pyhä (Sanctus)

Ks. konfirmaatiomessu A, kohta 20 (Ehtoollisrukous).

Vaihtoehtoisia Pyhä-hymnejä Jumalanpalvelusten kirjassa.

Rukous ja asetussanat

Jos vuorolaulu, prefaatio ja Pyhä jätetään pois, rukous alkaa kehotuksella: Kiittäkäämme Herraa, Jumalaamme.

Rukous ja asetussanat voidaan myös laulaa. Asetussanojen ja päätösylistyksen sävelmät Jumalanpalvelusten kirjassa. Vaihtoehtoisia ehtoollisrukouksia Jumalanpalvelusten kirjassa.

Taivaallinen Isä, kaiken Luoja,

me muistamme kiitollisina, mitä olet tehnyt puolestamme:

Sinä lähetit Poikasi pelastamaan maailman.

Hän tuli ihmiseksi, oli yksi meistä mutta ilman syntiä.

Hän täytti tahtosi kaikessa

ja suostui kärsimykseen ja kuolemaan

lunastaakseen meidät vapaiksi.

Herramme Jeesus Kristus, sinä yönä, jona hänet kavallettiin,

otti leivän, siunasi (+), mursi ja antoi sen opetuslapsilleen sanoen:

Ottakaa ja syökää, tämä on minun ruumiini,

joka annetaan teidän puolestanne.

Tehkää se minun muistokseni.

Samoin hän otti maljan, kiitti (+) ja sanoi:

Ottakaa ja juokaa tästä, te kaikki.

Tämä malja on uusi liitto minun veressäni,

joka vuodatetaan teidän puolestanne

syntien anteeksiantamiseksi.

Niin usein kuin te siitä juotte,

tehkää se minun muistokseni.

Armollinen Isä,

me tahdomme täyttää tämän käskyn

ja viettää pyhää ehtoollista Poikasi muistoksi

ja niin julistaa hänen kuolemaansa, kunnes hän tulee.

[**S** Me julistamme hänen kuolemaansa.

Me todistamme hänen ylösnousemustaan.

Me odotamme hänen tulemistaan kunniassa.]

Me rukoilemme sinua:

Lähetä Pyhä Henkesi,

niin että luotamme lupaukseen syntien anteeksiantamisesta

ja otamme uskossa vastaan Poikasi ruumiin ja veren pelastukseksemme,

kunnes kerran saamme kohdata hänet valtakunnassasi.

Hänen kauttaan, hänen kanssaan ja hänessä

kuuluu sinulle, kaikkivaltias Isä,

Pyhän Hengen yhteydessä

kunnia ja kirkkaus aina ja ikuisesti.

**S** Aamen.

16. Isä meidän (Pater noster)

Herran rukous lausutaan yhteen ääneen. Se voidaan myös laulaa (sävelmät Jumalanpalvelusten kirjassa).

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

17. Herran rauha (Pax)

Ks. konfirmaatiomessu A, kohta 22 (Herran rauha).

\*18. Jumalan Karitsa (Agnus Dei)

Ks. konfirmaatiomessu A, kohta 23 (Jumalan Karitsa).

Vaihtoehtoisia Jumalan Karitsa -hymnejä Jumalanpalvelusten kirjassa.

Jumalan Karitsa voidaan laulaa myös ehtoollisen vieton aikana.

19. Ehtoollisen vietto

Kutsu

**L** Tulkaa, ottakaa vastaan Kristuksen ruumis.

Tulkaa, juokaa kuolemattomuuden lähteestä.

Ateria (Communio)

Aterian aikana voi olla virsilaulua tai muuta musiikkia. Voidaan käyttää myös laulua ”Herra, en ole sen arvoinen” (ks. Lauluja kasuaalitoimituksiin).

Leipää jaettaessa lausutaan:

[Herramme Jeesuksen] Kristuksen ruumis, sinun puolestasi annettu.

Seurakuntalainen voi vastata: Aamen.

Viiniä jaettaessa lausutaan:

[Herramme Jeesuksen] Kristuksen veri, sinun puolestasi vuodatettu.

Seurakuntalainen voi vastata: Aamen.

Päätössanat

Päätössanojen jälkeen ehtoollisastiat peitetään (ja siirretään apupöydälle). Ennen kiitosrukousta (kohta 20) voi olla hiljaisuus.

**L** Me olemme ottaneet vastaan Herran Jeesuksen Kristuksen.

Hän varjelkoon meidät iankaikkiseen elämään.

**S** Aamen.

TAI

**L** Herramme Jeesuksen Kristuksen ruumis ja veri

kätkeköön henkemme, sielumme ja ruumiimme [, koko olemuksemme,]

iankaikkiseen elämään.

**S** Aamen.

20. Kiitosrukous

Rukouskehotus, rukous ja seurakunnan aamen voidaan laulaa tai lausua. Rukouksen sävelmät Jumalanpalvelusten kirjassa.

Kiitosrukouksena voidaan käyttää myös virttä (esimerkiksi 110:3–5, 220:8–9, 221:10, 229:6–7 ja 235:4, paastonaikana erityisesti 79:9–10).

Vaihtoehtoisia kiitosrukouksia Jumalanpalvelusten kirjassa.

Sävelmäsarjat 1–3:

****

Sävelmäsarja 4:

****

Me kiitämme sinua, taivaallinen Isä,

ehtoollisen lahjasta.

Kiitos, että rakastat meitä.

Auta meitä elämään lähellä sinua ja lähellä toisiamme.

Pidä meidät taivaan tiellä.

Kuule rukouksemme

Poikasi Jeesuksen Kristuksen tähden.

Sävelmäsarjat 1–3:



Sävelmäsarja 4:



V Päätös

21. Ylistys

Ks. konfirmaatiomessu A, kohta 26 (Ylistys).

Ylistyksenä voidaan käyttää myös virttä (esimerkiksi 138:5, 329:1, 5, 332:3–4, 333:1, 9, 339:1, 4, paastonaikana esimerkiksi 324:5–6).

Jos kiitosrukouksena (kohta 20) on laulettu virsi, jätetään ylistys pois.

\*22. Siunaus

Siunaus voidaan myös laulaa.

**L** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja + Pojan ja Pyhän Hengen nimeen.

**S** Aamen.

Lähettäminen

Kehotus lausutaan juuri ennen lähtemistä.

**L/E** Lähtekää rauhassa ja palvelkaa Herraa iloiten.

TAI

**L/E** Lähtekää rauhassa.

Olkaa rohkeat,

pitäkää hyvästä kiinni,

[älkää vastatko pahaan pahalla.

Rohkaiskaa arkoja,

tukekaa heikkoja,

auttakaa sorrettuja,]

kunnioittakaa kaikkia ihmisiä.

Rakastakaa ja palvelkaa Herraa

Pyhän Hengen voimassa iloiten.

\*23. Päätösmusiikki

Päätösmusiikkina voi olla virsi, kuorolaulu tai soitinmusiikkia.

Musiikin aikana ristikulkue poistuu samassa järjestyksessä kuin tullessa. Seurakunta voi liittyä kulkueeseen.